Ισμήνη Χρυσοχόου - Κάρτερ

Η Ισμήνη Χρυσοχόου-Κάρτερ (Θεσσαλονίκη, 1929 – Αθήνα, 25 Μαΐου 2022) ήταν Ελληνίδα βιολονίστα και πρώην καθηγήτρια του Ωδείου Αθηνών.

Βιογραφία
Η Ισμήνη Χρυσοχόου γεννήθηκε το 1929 στη Θεσσαλονίκη. Πρώτη δασκάλα της στο βιολί υπήρξε η μητέρα της, η λογοτέχνις Ιφιγένεια Χρυσοχόου. Συνέχισε στο Κρατικό Ωδείο της Θεσσαλονίκης με τον Ευριπίδη Κοτσανίδη, ο οποίος την παρότρυνε να ακολουθήσει σολιστική καριέρα. Τη συνέντευξη της Ισμήνης Κάρτερ έλαβε ο Αποστόλης Μιχαηλίδης. Κατόπιν, ακολούθησε μουσικές σπουδές στη Μουσική Ακαδημία της Βιέννης, με καθηγητή τον διάσημο παιδαγωγό Ερνστ Μόραβετς. Πήρε το δίπλωμα της Ακαδημίας με άριστα και χρηματικό βραβείο. Δίπλωμα επίσης έλαβε από το Μοτσαρτέουμ μετά από τις σπουδές της στα «Καλοκαιρινά μαθήματα».

Πρωτοεμφανίστηκε ως σολίστ το 1955 με τη Συμφωνική ορχήστρα του Μπάντεν υπό τη διεύθυνση του Χάιντς Νόρφολκ, ερμηνεύοντας το Κοντσέρτο του Μπραμς. Συμμετείχε σε εκπομπές της Αυστριακής Ραδιοφωνίας, καθώς και στον Διεθνή διαγωνισμό «Μότσαρτ» του Ζάλτσμπουργκ, που έγινε στα πλαίσια των εορτασμών για τα 200 χρόνια της γέννησης του συνθέτη. Εκεί, η Χρυσοχόου βραβεύεται και ο Δήμος Βιέννης της απονέμει το Μετάλλιο Μότσαρτ.

Η Ακαδημία της Βιέννης της αναθέτει το Κουαρτέτο της (με το οποίο έδωσε πολλές συναυλίες) και την επιλέγει να αντιπροσωπεύσει τη «Βιεννέζικη σχολή βιολιού» στη Διεθνή Έκθεση των Βρυξελλών. Με μαέστρο τον Κλάουντε Κατς έπαιξε, έπειτα, στη γνωστή «χρυσή αίθουσα της Μουζικφεράιν το «Κοντσέρτο ντα κάμερα» του Μαρτινού. Η κριτική υπήρξε ιδιαίτερα κολακευτική για την Ελληνίδα ερμηνεύτρια.

Οι εμφανίσεις της σε Αυστρία και Γερμανία συνεχίστηκαν, ώσπου επέστρεψε στην Ελλάδα για οικογενειακούς λόγους.

Λίγο μετά, ίδρυσε το Κουαρτέτο του Δήμου Αθηναίων, ενώ παράλληλα έδωσε πολλά ρεσιτάλ στην Αθήνα και την περιφέρεια και έπαιξε ως σολίστ με όλες σχεδόν τις ορχήστρες (Κ.Ο.Α., Κ.Ο.Θ., Μ.Ο.Α., Ε.Ρ.Τ.), καθώς και στο Φεστιβάλ Αθηνών.
Κατά καιρούς, δίδαξε στις διεθνείς τάξεις αριστοτεχνών του βιολιού στις μουσικές εκδηλώσεις στη Γλασκώβη (master class). Συμμετείχε σε κριτικές επιτροπές διεθνών και πανελλήνιων διαγωνισμών βιολιού.

Τέλος τo 1990, ιδρύει τα «Έγχορδα Αθηνών» με τους τελειόφοιτους μαθητές της.

Η Ισμήνη Κάρτερ έχει διατελέσει Γεν. Γραμματέας του Διοικητικού Συμβουλίου της Εθνικής Λυρικής Σκηνής, καθώς και πρόεδρος του Συλλόγου Καθηγητών του Ωδείου Αθηνών. Συζυγός της ήταν ο Γιώργος Κάρτερ.  

Από το 2013 ξεκινά ο Πανελλήνιος Διαγωνισμός Βιολιού – Υποτροφία Ισμήνης Χρυσοχόου-Κάρτερ και Γεωργίου Κάρτερ. Ο διαγωνισμός που αφορά μεταπτυχιακές σπουδές βιολιού στο εξωτερικό, τέθηκε υπό την αιγίδα του Ιδρύματος Αικατερίνης Λασκαρίδη, το οποίο ανέλαβε καθ’ ολοκληρίαν τη διοργάνωσή του. Δωρήτρια ήταν η Ισμήνη Χρυσοχόου-Κάρτερ.Βλ. Το 2016 το Ίδρυμα Αικατερίνης Λασκαρίδη προκηρύσσει για πρώτη φορά τον Πανελλήνιο Ποιητικό Διαγωνισμό ανέκδοτης και αδημοσίευτης ποιητικής συλλογής για το ακαδημαϊκό έτος 2015-2016. Ο Διαγωνισμός πραγματοποιείται με την ευγενική χορηγία της Ισμήνης Χρυσοχόου-Κάρτερ προς τιμήν του ποιητικού και δημοσιογραφικού έργου του αείμνηστου συζύγου της, Γιώργου Κάρτερ.Βλ. 

Παραπομπές

 Πηγές 
 "Who's Who 1979" σ.272.
 "Who's Who" - Μέτρον 
 "Hübner Who is Who" 
 Τάκη Καλογερόπουλου:«Λεξικό της Ελληνικής Μουσικής» 2002
 Ολυμπίας Τολίκα: «Παγκόσμιο Λεξικό της Μουσικής», Έκδ. Ευρωπαϊκό Κέντρο Τέχνης (EUARCE) Αθήνα 1995
 Εγκυκλοπαίδεια Πάπυρος-Λαρούς-Μπριτάνικα

 Εξωτερικοί σύνδεσμοι 
 Ερμηνείες και συνέντευξη της Ισμήνης Χρυσοχόου-Κάρτερ, στο youtube κανάλι του Γιάννη Αλεξανδρόπουλου. Ανακτήθηκε στις 26-10-2016.
 Η Ισμήνη Κάρτερ παίζει Μπραμς

Κάρτερ
Καρτερ
Κατηγορία:Καθηγητές του Ωδείου Αθηνών